ΔΗΜΟΣ ΑΓΙΑΣ ΒΑΡΒΑΡΑΣ

 *Γραφείο Τύπoυ*

 **ΔΕΛΤΙΟ ΤΥΠΟΥ  *9*/3/2025**

**“Πριν απ’ τα μάτια μου ήσουν φως, πριν απ’ τον έρωτα έρωτας, κι όταν σε πήρε το φιλί ΓΥΝΑΙΚΑ…Ο Δήμος μας γιόρτασε έν-τεχνα την παγκόσμια ημέρα της γυναίκας”.**

Τα λόγια του Οδυσσέα Ελύτη μέσα από το έργο του “Ελένη”, που ανέφερε ο δήμαρχος μας Λάμπρος Μίχος, είναι η αντιπροσωπευτικότερη ίσως περιγραφή της Γυναίκας. Την Παγκόσμια Ημέρα της Γυναίκας γιορτάσαμε χθες βράδυ, στην κατάμεστη αίθουσα του Δημοτικού μας Ωδείου, αφιερωμένη σε τρεις ξεχωριστές πολυγραφότατες συγγραφείς συνδημότισσες μας, την Λίτσα Καποπούλου, την Πένυ Παπαδάκη και την Χριστίνα Σουλελέ. Μια εκδήλωση, που προετοίμασε άψογα η επίσης συνδημότισσα μας λογοτέχνιδα, Αργυρώ Χατζηπαναγιώτου.

Ο Λάμπρος Μίχος, παρουσίασε τις τρεις συγγραφείς καθώς και την “συντονίστρια”΄της εκδήλωσης, εξαίροντας στο χαιρετισμό του την προσφορά τους και τον πλούτο της προσωπικότητας τους, καλώντας τους παρευρισκόμενους να τις “αναζητήσουν” και να τις γνωρίσουν. Ξεκινώντας την αναφορά του στη σημαντικότητα της ημέρας, μας θύμισε την ανάλογη βραδιά, που είχε αφιερώσει ο Δήμος μας στη μοναδική Ελένη Φωκά(που ο δήμος μας έδωσε το όνομα της στο Πάρκο Κυκλοφοριακής Αγωγής”, της μοναδικής αυτής δασκάλας-ηρωΐδας, που αντιμετώπισε τους Τούρκους εποίκους ολομόναχη και άντεξε τις θηριωδίες τους, για να προσφέρει μόρφωση στα λιγοστά εγκλωβισμένα Κυπριόπουλα και για να δίνει κουράγιο στους συγχωριανούς της, για 23 ολόκληρα χρόνια. Ανέφερε επίσης τη βραβεύση των οδοκαθαριστριών, των καθημερινών αγωνιστριών του δήμου μας, αλλά και τη βράβευση των γυναικών, που είχαν επιλέξει να κάνουν δύσκολα επαγγέλματα, όπως και των ταμίων και ταξιθετριών των παλαιών σινεμά της πόλης μας.

Οι τρεις συγγραφείς έκαναν διαδοχικά μια σύντομη παρουσίαση του έργου τους, αναφέροντας τους λόγους που τις ώθησαν και τις ωθούν να γράφουν, ενώ παράλληλα επικεντρώθηκαν στις πηγές έμπνευσης τους, τις εμπειρίες τους, τα συναισθήματα τους, τις αξίες τους, που τις οδήγησαν να δημιουργήσουν όλα αυτά τα ξεχωριστά λογοτεχνικά τους έργα. Στο τέλος της παρουσίασης τους δέχτηκαν ερωτήσεις από το πολυπληθές κοινό και βραβεύτηκαν για το έργο τους από το δήμαρχο μας.

Η βραδιά, στην οποία παρευρέθηκαν πολλά στελέχη της δημοτικής διοίκησης, έκλεισε με μουσικές και τραγούδια, αφιερωμένα στη γυναίκα, από το τμήμα σύγχρονου τραγουδιού του δημοτικού μας Ωδείου, υπό την επιμέλεια του Διόνυσου Αποστολόπουλου και του Γιώργου Κωνσταντόπουλου. Της γυναίκας η καρδιά, Μαμά Γερνάω, Πανσέληνος, Γυναίκα, Γυναίκα είναι…:
“Με την πρώτη σταγόνα της βροχής,
Μουσκέψανε τα λόγια, που είχανε γεννήσει αστροφεγγιές,
Όλα τα λόγια, που είχανε μοναδικό τους προορισμόν: Εσένα!”